



ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

Λευκάδα, 19/5/2023

**ΔΕΛΤΙΟ ΤΥΠΟΥ**

**Δήμαρχος Λευκάδας Χαράλαμπος Καλός: «Πολύ σύντομα θα μπορούν να "επισκεφτούν" το Μουσείο Άγγελος Σικελιανός ψηφιακά από κάθε γωνιά της γης»**

Με απόφαση της Οικονομικής Επιτροπής, την Παρασκευή 19/5/2023, εγκρίθηκε η διενέργεια ηλεκτρονικού διαγωνισμού του έργου: **«Ψηφιοποίηση, ανάδειξη και αξιοποίηση πολιτιστικού αποθέματος του Μουσείου Άγγελος Σικελιανός Δήμου Λευκάδας»**, με κωδικό ΟΠΣ 5093555 στο Επιχειρησιακό Πρόγραμμα «Ανταγωνιστικότητα Επιχειρηματικότητα και Καινοτομία 2014-2020», και συγχρηματοδότηση από το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ταμείο Συνοχής (ΤΣ), συνολικού προϋπολογισμού **430.376,08€** με ΦΠΑ.

Η καταληκτική ημερομηνία παραλαβής των προσφορών του ηλεκτρονικού διαγωνισμού είναι η **22η Ιουνίου 2023** και ώρα 23:59.

Επιγραμματικά το έργο περιλαμβάνει:

* Ψηφιοποίηση του Αρχείου
* Τεκμηρίωση του αρχείου
* Ανάπτυξη αποθετηρίου
* Δράσεις διάχυσης αποτελεσμάτων του προγράμματος στο ψηφιακό και φυσικό περιβάλλον
* Δημιουργία διαδραστικών ψηφιακών υπηρεσιών και εκπαιδευτικών προγραμμάτων και τις εξής θεματικές ενότητες:
* Σικελιανός ο δημιουργός
* Τα πρόσωπα του ποιητή
* Η διαδρομή
* Οι Δελφικές Εορτές
* Η απήχηση της δελφικής ιδέας

Σε δήλωσή του ο δήμαρχος Λευκάδας Χαράλαμπος Καλός ανέφερε ότι: «Στόχος της ψηφιοποίησης της συλλογής του μουσείου είναι η διατήρηση και προστασία της πολιτιστικής μας κληρονομιάς, η προαγωγή και η ανάδειξη του σπουδαίου έργου και της ζωής του μεγάλου ποιητή, καθώς και η διάσωση και προβολή μοναδικών και σπάνιων δημιουργιών που φιλοξενούνται στο Μουσείο Άγγελος Σικελιανός».

ΑΠΟ ΤΟ ΔΗΜΟ ΛΕΥΚΑΔΑΣ